**RENE DESCARTES**

MJESTO: Rođen je i odrastao u Francuskoj, putuje po mnogim europskim zemljama (vojnička služba), 20-ak godina živi u Nizozemskoj, a umire u Švedskoj.

VRIJEME: 1596. – 1650.

ZANIMLJIVOST: U Švedsku je otišao da bi poučavao kraljicu Kristinu, no ubrzo se razbolio i umro (jer je prezaposlena kraljica mogla primati lekcije samo u cik zore pa se prehladio). Neke suvremene teorije čak sumnjaju da je otrovan, iako je uvriježeno tumačenje da je umro od upale pluća.

VAŽNOST: Vodeći je predstavnik racionalizma. Nazivaju ga i „ocem novovjekovne filozofije“ (jer se novovjekovna filozofija nastavlja na njegovu tezu o sigurnosti postojanja subjekta). Bio je vrstan matematičar, začetnik analitičke geometrije.

DJELA: „Rasprava o metodi“, „Meditacije o prvoj filozofiji“

**SPOZNAJNA TEORIJA**

**METODIČKA SUMNJA ili dvojba** – zove se i **kartezijanski skepticizam** (jer je Descartesovo latinizirano ime Renatus Cartesius) – korištenje sumnje kao metode – sumnja je samo sredstvo kojemu je konačni cilj dolaženje do nepobitnih i sigurnih istina

* to je oblik produktivne sumnje, za razliku od sumnje skeptika kojima je cilj dokazati da ništa nije sigurno
* Descartes svoje istraživanje zbilje započinje s korjenitom ili apsolutnom dvojbom – odbacuje ono što nije sigurno i traži „čvrsti temelj“, ono što je toliko sigurno da se u to ne može ni posumnjati
* KRITERIJI ISTINE – za početnu istinu želi tvrdnju koja je toliko jasna i razgovijetna da se u nju ne može ni posumnjati
  + jasna spoznaja „...*pozornom duhu živa i otvorena...*“
  + razgovijetna spoznaja „...*ona spoznaja koja je pored jasnoće od svega drugoga tako odijeljena i rastavljena da u sebi sadrži samo ono što je jasno*“
* sumnja u:
  + sve naučeno – to nije ono što smo sami doživjeli, moguće je da nije točno
  + osjetilnu spoznaju – osjetila su nas sve bar jednom zavarala, dakle, ne mogu biti čvrst kriterij
  + cjelokupnu stvarnost – pita se je li moguće da nas je Bog stvorio tako da se u svemu varamo – „*Onda ću pretpostaviti da me ne vara dobri Bog, već nekakav* ***zao duh*** *koji je moćan i lukav...*“
  + život i sebe samog – postavlja si pitanje nije li i život jedan san i nije li u zabludi kad misli da postoji
* početna istina – SPOZNAJNI SUBJEKT – prvo što Descartes dokazuje i izriče u glasovitim riječima: „***Cogito, ergo sum!***“ ***–* MISLIM, DAKLE JESAM!**
  + sumnja u sebe vodi do apsurda, ako mislim, nije moguće da istodobno ne postojim
  + ako postoji misao (makar i zabluda), postoji i onaj koji misli
  + prva nepobitna istina mu je dokaz o **samoizvjesnosti svijesti**, tj. **izvjesnosti samosvijesti**
  + svijest dokazuje postojanje sebe same, kao i nositelja svijesti
* sljedeća istina – BOG – **ontološki dokaz Boga** – ako čovjek kao nesavršeno biće ima ideju savršenstva, ona ne može potjecati od njega i njegova iskustva (jer ni jedan čovjek niti išta u svijetu nije savršeno), nego je morala biti usađena od takvog savršenog bića, dakle, opstojnost Božja slijedi iz ideje Boga kao najsavršenijeg bića
  + u okviru pojma savršenstva uključena je i karakteristika da to biće postoji (inače ne bi bilo savršeno)
  + **funkcija boga** – Bog je JAMAC ISTINITOSTI
    - savršeni Bog ne bi mogao „napraviti“ čovjeka tako da se on vara – Bog nam daje sredstva kojima možemo doći do istine, tj. spoznati svijet kakav uistinu jest
    - to sredstvo je naš **razum** – ako se njime koristimo pravilno (pridržavamo se pravila metode), doći ćemo do istine – to nam jamči Bog (savršen je, dakle, dobar i ne bi nas varao)
    - u Descartesovu sustavu pojam takvog boga je nužan da bi se dokazalo da osim nas postoji i objektivni svijet koji možemo spoznati

UROĐENE IDEJE – one koje su nastale kao produkt mišljenja, tj. razuma i za koje nam nije potrebno iskustvo (empiristi tvrde da takve spoznaje ne postoje)

* one su jednostavne, jasne i razgovijetne, npr. ideja samoga sebe, ideja Boga, matematičke ideje, ideja supstancije...
* one su prije iskustva, dakle **a priori** spoznatljive

PRAVILA METODE – pravila kojih se moramo pridržavati da bismo došli do istine:

* **jasnoća i razgovijetnost** – samo to prihvaćamo kao istinito
* **pravilo analize** – složene probleme treba raščlaniti do jasnih i razgovijetnih dijelova
* **pravilo sinteze** – jednostavne dijelove treba pravilno poopćiti
* **pravilo provjere i sistematizacije** – treba izbjeći brzopletost i sve provjeriti te posložiti
  + matematika – filozofija – analitičku metodu iz matematike primjenjuje na filozofiju, npr. primjena algebre na geometrijske probleme dovela ga je i do 4 pravila metode

SPOZNAJNI MOMENTI – sve ih smatra podjednako važnima pri procesu spoznavanja, a to su:

* **intuicija** – direktan uvid u osnovne istine (koje su već jasne i razgovijetne po sebi)
* **dedukcija** – zaključivanje od općeg do pojedinačnog, tj. Iz intuitivnih osnovnih istina razumski se izvode zaključci
* **indukcija** – nabrajanje koje vodi od pojedinačnog k općem, postupak izvođenja kojim se koristi kad se spoznaja ne može svesti na intuiciju i dedukciju (to je spoznaja iz iskustva i eksperimenta)

**METAFIZIKA**

SUPSTANCIJA – trajan sadržaj bića, ono što stoji ispod, ono što čini identitet; ona je nezavisna i trajna (dok su njezine akcidencije prolazne)

* njegova definicija supstancije: „*Stvar koja postoji tako da joj za postojanje nije potrebna nikakva druga stvar.*“
  + definiciju kasnije preuzima Spinoza

**DUALIZAM** – postoje dvije supstancije (bitka) koje su nesvodive jedna na drugu:

* PROTEŽNA STVAR (***res extensa***) i MISLEĆA STVAR (***res cogitans***)
* **protežna stvar** – sve materijalno što zauzima neki prostor (proteže se u prostoru), kod čovjeka tijelo, funkcionira prema zakonima mehanike, svu materiju možemo kvantificirati i mehanicirati, materija je determinirana (nije slobodna)
* **misleća stvar** – duh, ljudska specifičnost koja se očituje kroz mogućnošću spoznavanja (razum) i htijenja (volja)
  + za razliku od tijela duh je slobodan: „*Najveće je savršenstvo čovjeka što radi slobodno, tj. po svojoj volji. Time postaje vrijedan pohvale ili prijekora... Ne hvale se automati što točno izvode sve kretnje za koje su udešeni...*“
    - problem – nemogućnost objašnjenja međudjelovanja supstancija jedne na drugu kod čovjeka (nejasna ideja o epifizi)
      * ako je supstancija nešto posve samostalno i ne treba ništa izvan sebe (a duh i tijelo su Descartesu dvije odvojene supstancije), onda je poprilično teško objasniti njihovo uzajamno djelovanje



